ΕΚΚΛΗΣΙΑ ΚΥΠΡΟΥ

ΙΕΡΑΤΙΚΗ ΣΧΟΛΗ «ΑΠΟΣΤΟΛΟΣ ΒΑΡΝΑΒΑΣ»

ΑΚΑΔΗΜΑΪΚΟΝ ΕΤΟΣ 2016-2017

**ΤΕΛΕΤΗ ΑΠΟΦΟΙΤΗΣΕΩΣ**

20 Ἰουνίου 2017

ΟΜΙΛΙΑ ΔΙΕΥΘΥΝΤΟΥ

Πανοσιολογιωτάτου Ἀρχιμανδρίτου Δρος Βενεδίκτου Ἰωάννου

 Σᾶς καλωσορίζομεν καί πάλι φέτος στήν τελετή ἀποφοιτήσεως τῆς Ἱερατικῆς Σχολῆς τῆς Ἐκκλησίας Κύπρου «Ἀπόστολος Βαρνάβας» τοῦ ἀκαδημαϊκοῦ ἔτους 2016/2017.

*«Ὦ θαῦμα παράδοξον! ὦ δύναμις ἄῤῥητος! ὦ φρικτὸν μυστήριον τὸ τῆς ἱερωσύνης· νοερὰ καὶ ἁγία, σεμνὴ καὶ ἀμώμητος, ἣν Χριστὸς τοῖς ἀξίοις ἐλθὼν ἐδωρήσατο»*,ἀναφωνεῖ ὁ χρυσορρήμων Ἰωάννης Χρυσόστομος, γιά νά μᾶς δείξει τή σπουδαιότητα καί τό μέγεθος τῆς ἱερωσύνης.[[1]](#endnote-1) Καί στή συνέχεια ἐξηγεῖ: *«θεμέλιος γάρ ἐστιν ἑδραῖος ἀπὸ γῆς μέχρι τῆς οὐρανίου ἁψίδος ἐγγίζουσα. Καὶ τί λέγω, ἀδελφοί; Ὅτι τὰ τῶν ὑψίστων ἁψίδων καθάπτεται, εἰς αὐτοὺς τοὺς οὐρανοὺς τῶν οὐρανῶν ἔρχεται ἀκωλύτως, ἐν μέσῳ τῶν ἀγγέλων ἅμα τῶν ἀσωμάτων λαμπρῶς καὶ ῥᾳδίως ἰχνοβατεῖ. Καὶ τί λέγω ἐν μέσῳ τῶν ἄνω δυνάμεων; Αὐτοῦ τοῦ Δεσπότου τῶν ἀγγέλων καὶ κτίστου καὶ φωτοδότου συνόμιλος γίνεται, καὶ καθ’ ὅσον βούλεται παραυτίκα λαμβάνει τὰ αὐτοῦ αἰτήματα ἐν πολλῇ παῤῥησίᾳ…»*

Ὑποστηρίζει μάλιστα ὅτι *«ὑπερβαίνει γὰρ καὶ λόγον καὶ ἔννοιαν ἡ δωρεὰ τοῦ βαθμοῦ τῆς ἱερωσύνης».* Καί λίγο πιό κάτω προσθέτει: «*Καὶ πρόσχωμεν, ἀδελφοί, τηλαυγῶς εἰς τοῦτο τὸ μυστικὸν καὶ φρικτὸν διήγημα, ὅτι ἄνευ τῆς σεμνῆς ἱερωσύνης ἄφεσις ἁμαρτιῶν βροτοῖς οὐ δίδοται· θέτε τὸν νοῦν ὑμῶν,* *ἀδελφοί· ὑμεῖς γάρ ἐστε ἐρασταὶ τῆς εὐσεβείας, αὐγάζοντες τὸ φῶς τῶν διδαγμάτων. Τί ἐστιν ὃ πρώην ἐλέξαμεν περὶ τοῦ μυστηρίου τῆς ἱερωσύνης; Τὸ κλῆμα τῆς ἀμπέλου, καὶ ὁ κόκκος τοῦ σίτου, καὶ ἡ ἱερωσύνη ὁμόνοιαν κέκτηνται· τὸ κλῆμα καὶ ὁ σῖτος παιδίσκαι ὑπάρχουσιν, ἡ δὲ ἱερωσύνη ἐλευθέρα πέφυκε. Ὅταν οὖν συναχθῶσιν αἱ τρεῖς τοῦ αὐλισθῆναι ἐπάνω τῶν θησαυρῶν, προσφέρει τῷ βασιλεῖ ἑκάστη τὴν δύναμιν τῶν ἰδίων καρπῶν εἰς εὐωδίαν· τὸ κλῆμα προΐησι τὸ αἷμα, ὁμοίως καὶ ὁ σῖτος τὸν ἄρτον, ἡ δὲ ἱερωσύνη εὐπαῤῥησιάστως ὑψηλοπετεῖ ἀπὸ γῆς εἰς οὐρανὸν, ἄχρις ἂν θεωρήσῃ αὐτὸν τὸν ἀόρατον, καὶ προσκυνήσασα ἔμπροσθεν τοῦ ὑψηλοῦ θρόνου, ἱσταμένη δέηται ὑπὲρ τῶν δούλων πρὸς τὸν Δεσπότην,* *βαστάζουσα δάκρυα καὶ στεναγμοὺς τῶν συνδούλων* *καὶ προσφέρουσα τῷ Δεσπότῃ· ὁμοίως παράκλησιν ἅμα καὶ μετάνοιαν αἰτοῦσα, συγχώρησιν καὶ ἔλεον τῷ εὐσπλάγχνῳ βασιλεῖ, ὅπως τὸ παράκλητον Πνεῦμα συνέλθῃ, καὶ ἁγιάσῃ τὰ δῶρα ἐν γῇ προσκείμενα… Εὐλογεῖται ὁ Σωτὴρ ὁ δράσας ἐπὶ τῆς γῆς τοῦτο τὸ ὑπέρλαμπρον καὶ ῥυπτικὸν δώρημα, φωτίσας χάριτι τοὺς ἱερεῖς, τοῦ λάμπειν ὡς φωστῆρας ἐν κόσμῳ.[[2]](#endnote-2)* Κατά τόν αὐτόν ἱερόν πατέρα, ἡ ἱερωσύνη εἶναι μεγίστη ἀπόδειξη τῆς ἀγάπης πρὸς τὸν Χριστό, διά τοῦτο καί συνεχίζει κατά τήν καθ’ ἡμᾶς φωνή: «*Καί ποιό κέρδος θά μποροῦσε νά ὑπάρξη μεγαλύτερο, εἶπα, ἀπό τό νά φανοῦμε ὅτι κάνουμε αὐτά πού ὁ Χριστός εἶπε ὅτι εἶναι δείγματα τῆς πρός αὐτόν ἀγάπης. Ἔτσι, διαλεγόμενος μέ τόν κορυφαῖο τῶν ἀποστόλων λέγει,* Πέτρε, μέ ἀγαπᾶς; *Μετά δέ τήν ὁμολογία τοῦ τελευταίου, προσθέτει,* Ἄν μέ ἀγαπᾶς, ποίμαινε τά πρόβατά μου*. Ρωτᾶ δηλαδή ὁ διδάσκαλος τόν μαθητή ἄν ἠγαπᾶτο ἀπό αὐτόν, ὄχι γιά νά μάθη ἄν ὄντως αὐτό συνέβαινε (πῶς θά μποροῦσε νά πράξη κάτι τέτοιο ὁ εὑρισκόμενος στίς καρδιές ὅλων τῶν ἀνθρώπων), ἀλλά γιά νά μᾶς διδάξη πόσο ἐνδιαφέρεται γιά τήν ἐπιστασία τῶν προβάτων αὐτῶν. Ἀφοῦ αὐτό εἶναι φανερό, ὁμοίως καί ἐκεῖνο θά εἶναι φανερό, ὅτι δηλαδή πολύς καί ἀνυπολόγιστος θά εἶναι ὁ μισθός γιά ἐκεῖνον, ὁ ὁποῖος ἐργάζεται γιά τό ποίμνιο πού ἀγαπᾶ ὁ Χριστός. Ἐάν λοιπόν ἐμεῖς δοῦμε κάποιους νά ἐπιμελοῦνται τῶν ὑπηρετῶν μας ἤ τῶν ζώων μας καί εὔλογα θεωροῦμε τή φροντίδα τους γι᾿ αὐτά ὡς σημεῖο τῆς πρός ἡμᾶς ἀγάπης τους, καίτοι ὅλα αὐτά ἀγοράζονται μέ χρήματα, τότε ἐκεῖνος ὁ ὁποῖος ἐξαγόρασε τό ποίμνιο αὐτό ὄχι μέ χρήματα ἤ μέ συναφῆ ὑλικά ἀνταλλάγματα, ἀλλά μέ τόν ἴδιο του τόν θάνατο, ἐκεῖνος ὁ ὁποῖος ἔδωσε ὡς ἀντίτιμο τῆς ἀγέλης τό ἴδιο του τό αἶμα, πόσο θά ἀνταμείψη ἐκείνους οἱ ὁποῖοι ποιμαίνουν αὐτήν; Γι᾿ αὐτό λοιπόν ὅταν ὁ μαθητής εἶπε,* Σύ γνωρίζεις, Κύριε, ὅτι σέ ἀγαπῶ *καί ἐπικαλέσθηκε ὡς μάρτυρα τῆς ἀγάπης του τόν ἴδιο τόν ἀγαπώμενο, ὁ Σωτήρας δέν ἀρκέσθηκε σ᾿ αὐτό ἀλλά πρόσθεσε καί τό σημεῖο τῆς ἀγάπης*».[[3]](#endnote-3)

 Ἀντιλαμβάνεται κανείς τό μέγεθος τῆς κλήσεως, ὅπως διαζωγραφίζεται ἀνωτέρω ἀπό τόν ἱερό Χρυσόστομο, ἀλλά καί τό μέγεθος τῆς εὐθύνης πού ἐπωμίζεται μία ἱερατική σχολή, ὅπως ἡ δική μας, ἡ ὁποία, ὡς γνωστόν, ἐπί ἑξήντα ὀκτώ ἔτη (ἀπὸ τό 1949) κατήρτισε καί ἐξακολουθεῖ νά καταρτίζει καί νά ἐκπαιδεύει ἕνα μεγάλο ἀριθμό κληρικῶν τῆς Κύπρου – καί ὄχι μόνο αὐτῆς!

 Ὅσοι ὅμως καί ἄν εἶναι οἱ ἱερεῖς, δέν εἶναι ποτέ ἀρκετοί. Ὁ λόγος τοῦ Κυρίου ἡμῶν Ἰησοῦ Χριστοῦ, «*ὁ μέν θερισμός πολύς, οἱ δέ ἐργάται ὀλίγοι* (*Ματθ*. 9:38), ἰσχύει πολύ περισσότερο σήμερα. Κατά τήν ἀποστολική ἐποχή, οἱ περισσότεροι πιστοί ἤθελαν νά γίνουν λειτουργοί τοῦ Ὑψίστου· τό θεωροῦσαν πολύ τιμητικό. Σήμερα, ἀκόμα καί οἱ πιστοί δέν ἐπιθυμοῦν νά γίνουν ἱερεῖς καί, τό χειρότερο, ἐμποδίζουν καί τούς ἄλλους ἤ τούς ἀποθαρρύνουν, π.χ. τά παιδιά τους. Κάποτε εἶχε πεῖ ὁ Σεβασμιώτατος Ἀρχιεπίσκοπος Ἀμερικῆς κ.κ. Δημήτριος ὅτι ἰδεωδῶς θά ἔπρεπε νά ὑπάρχει ἕνας ἱερέας γιά χίλιους πιστούς. Ὅταν ἀναλογισθεῖ κάποιος πόση ἄγνοια διακατέχει τούς πιστούς (ἤ ὀρθότερα τούς βαπτισμένους χριστιανούς) λόγῳ ἔλλειψης κατήχησης καί ἀδιαφορίας ἐκ μέρους των, ὅταν βλέπει τά τόσα πολλά καί ποικίλα κοινωνικά προβλήματα καί ἀφουγκράζεται τίς μεγάλες φοβίες, ἀνησυχίες καί πνευματικές ἀναζητήσεις τῶν ἀνθρώπων, τότε ἀντιλαμβάνεται πόσο σοβαρή εἶναι ἡ κατάσταση καί πόσο ἐπιτακτική ἡ ἀνάγκη νά προετοιμάσουμε καί ἄλλα πολλά νέα στελέχη τῆς Ἐκκλησίας, ἀλλά καί νά ἐπιμορφώσουμε τά ὑφιστάμενα.

 Βεβαίως, δέν εἶναι ἀρκετό νά χειροτονηθοῦν πολλοί ἱερεῖς· πρέπει νά εἶναι ἐπιμελῶς κατηρτισμένοι καί ἐφοδιασμένοι μέ ὅλα τά ἀπαραίτητα πνευματικά καί ἀκαδημαϊκά ἐφόδια. Λύκοι ἐν ἐνδύματι προβάτου λυμαίνονται τό ποίμνιο τοῦ Χριστοῦ. Αἱρετικοί πάσης λογῆς βρίσκουν πρόσφορο ἔδαφος, τήν ἄγνοια κάποιων Χριστιανῶν, πού εὔκολα γίνονται θύματα προσηλυτισμοῦ. Οἱ αἱρετικοί αὐτοί εἶναι πολύ καλά ἐκπαιδευμένοι. Μιά μεγάλη ὁμάδα αἱρετικῶν, οἱ Βαπτιστές, οἱ ὁποῖοι ἔχουν τή βάση τους στήν Ἀμερική καί ἀριθμοῦν δεκάδες ἑκατομμύρια στόν κόσμο, πρίν χρόνια ἵδρυσαν μεταξύ ἄλλων μία θεολογική σχολή στήν Τσεχία, γιά νά προετοιμάσουν ὄχι ἁπλῶς θεολόγους, ἀλλά ἱεραποστόλους καί μάλιστα ἱκανούς νά προσηλυτίζουν Ὀρθοδόξους στήν Ἀνατολική Εὐρώπη. Ἔτσι, μόλις διαλύθηκε ἡ Σοβιετική Ἕνωση, ἦταν ἕτοιμοι νά μποῦν στίς χῶρες τῆς πρώην Σοβιετικῆς Ἕνωσης καί νά δράσουν. Ὅταν ἤμουν στό Παγκόσμιο Συμβούλιο Ἐκκλησιῶν, στή Γενεύη, εἶχε ὑποπέσει στήν ἀντίληψη μου διδακτορική διατριβή, πού ὑποβλήθηκε σέ Πανεπιστήμιο στήν Ἀμερική, μέ τίτλο «Πῶς νά προσηλυτίσεις ἕνα ὀρθόδοξο»!

 Πέραν τῆς ἄγνοιας, ἀκόμα καί οὐσιαστικῶν στοιχείων τῆς Πίστεώς μας, ὁ κληρικός καλεῖται νά ἀντιμετωπίσει καί μιά ἄλλη, ἐπικίνδυνη πρόκληση: τήν πλάνη καί τή διαστρέβλωση τοῦ Εὐαγγελίου. «*Ἔχουσι ζῆλον, ἀλλ᾽ οὐ κατ᾽ ἐπίγνωσιν*» (*Ρωμ*. 10:2) ἔγραφε πρίν 2000 χρόνια σχεδόν ὁ μέγας ἀπόστολος τῶν ἐθνῶν, Παῦλος. Καί τοῦτο δημιουργεῖ καί φανατισμό καί σκανδαλισμό πιστῶν καί ἀπίστων καί, τό χειρότερο, ὑβρίζεται ἐξαιτίας ἡμῶν ὁ Χριστός, καί ἀπομακρύνονται οἱ ἄνθρωποι ἀπό τή μοναδική κιβωτό σωτηρίας, τήν Ἐκκλησία τοῦ Χριστοῦ. «*Οὐαὶ δὲ ὑμῖν, γραμματεῖς καὶ Φαρισαῖοι ὑποκριταί, ὅτι κλείετε τὴν βασιλείαν τῶν οὐρανῶν ἔμπροσθεν τῶν ἀνθρώπων· ὑμεῖς γὰρ οὐκ εἰσέρχεσθε, οὐδὲ τοὺς εἰσερχομένους ἀφίετε εἰσελθεῖν*» (*Ματθ*. 23: 14).

 Συνεπῶς ὀφείλουμε ὅλοι, προπαντός οἱ κληρικοί, νά ἐρευνοῦμε τίς Γραφές, νά γνωρίζουμε τό Λόγο τοῦ Θεοῦ (καί πολύ περισσότερο νά τόν τηροῦμε) καί νά διδάσκουμε μέ κάθε εὐκαιρία τούς πιστούς. Κατά τόν ἀπόστολον Πέτρον «*Κύριον δὲ τὸν Θεὸν ἁγιάσατε ἐν ταῖς καρδίαις ὑμῶν, ἕτοιμοι δὲ ἀεὶ πρὸς ἀπολογίαν παντὶ τῷ αἰτοῦντι ὑμᾶς λόγον περὶ τῆς ἐν ὑμῖν ἐλπίδος μετὰ πραΰτητος καὶ φόβου, συνείδησιν ἔχοντες ἀγαθήν, ἵνα ἐν ᾧ καταλαλοῦσιν ὑμῶν ὡς κακοποιῶν, καταισχυνθῶσιν οἱ ἐπηρεάζοντες ὑμῶν τὴν ἀγαθὴν ἐν Χριστῷ ἀναστροφήν*» (*Α´ Πέτρ*. 3:15-16).

 Ἔχοντας τά ἀνωτέρω ὑπ᾽ ὄψιν καί αἰσθανόμενοι τή μεγάλη εὐθύνη καί τή βαρειά ἀποστολή μας, ἔχοντας λάβει τή σεπτή ἐντολή καί τήν εὐλογία τῆς Ἱερᾶς Συνόδου τῆς Ἐκκλησίας Κύπρου, ἐμεῖς οἱ συναποτελοῦντες τό διοικητικό καί ἀκαδημαϊκό προσωπικό τῆς Ἱερατικῆς Σχολῆς ἐξήλθομεν «*ἅμα πρωΐ μισθώσασθαι ἐργάτας εἰς τὸν ἀμπελῶνα*» (*Ματθ*. 20:1) τοῦ Κυρίου, ἐργαζόμενοι ἀόκνως μέ ἀφοσίωση, ζῆλο καί ἀγάπη. Ἕκαστος καθηγητής κατά τήν εἰδίκευση του καί τό χάρισμά του συνέβαλε στό θεάρεστο τοῦτο ἔργο τῆς προετοιμασίας νέων ποιμένων τῆς Ἐκκλησίας.

 Τό πνευματικό καί ἀκαδημαϊκό ἔργο, τό ὁποῖο συντελέσθηκε στήν Ἱερατική Σχολή κατά τό διαρρεῦσαν ἔτος παρέμεινε μέσα στό πλαίσιο πού ὅρισε ἡ Ἱερά Σύνοδος τῆς ἁγιωτάτης καί ἀποστολικῆς Ἐκκλησίας τῆς Κύπρου, ὅταν πρό τεσσάρων ἐτῶν (τό 2013) ἀποφάσισε τήν ἀναδιοργάνωση καί ἀναβάθμιση τῆς Ἱερατικῆς Σχολῆς, μέ τήν κατάργηση τῶν δύο κύκλων σπουδῶν (ἀνωτέρου καί κατωτέρου), τόν ἐμπλουτισμό τοῦ προγράμματος σπουδῶν καί τήν ἐφαρμογή ἑνός τετραετοῦς συστήματος φοιτήσεως γιά ὅλους.

 Συνεπῶς, φέτος εἴμαστε στήν εὐχάριστη θέση νά ἀπονείμουμε τά πρῶτα πτυχία τοῦ ἀνανεωμένου καί ἀναβαθμισμένου τετραετοῦς προγράμματος σπουδῶν στούς ἀποφοίτους ἱεροσπουδαστές, οἱ ὁποῖοι ἐνεγράφησαν τό 2013.

 Κατά τή σύνταξη καί διαμόρφωση τοῦ νέου προγράμματος σπουδῶν ἐλήφθησαν ὑπ᾽ ὄψιν κυρίως προγράμματα καί συγγράμματα Ἀνωτάτων Ἐκκλησιαστικῶν Ἀκαδημιῶν καί Θεολογικῶν Σχολῶν τῆς Ἑλλάδος, χωρίς τοῦτο νά εἶναι δεσμευτικό ἤ νά σημαίνει ὅτι ἡ Ἱερατική Σχολή κατέστη πανεπιστημιακή. Ἀποτέλεσμα: ἔγινε οὐσιαστική καί σημαντική ἀναβάθμιση σέ ὅλους τούς τομεῖς σπουδῶν, ὅπως εὔκολα ἀποδεικνύεται καί ἀπό τά μαθήματα ἀλλά καί ἀπό τά ἀντίστοιχα διδασκόμενα ἐγχειρίδια, πού κινοῦνται στό ἐπίπεδο αὐτό.

Τό ἀναβαθμισμένο καί ἐμπλουτισμένο τετραετές πρόγραμμα σπουδῶν, τό ὁποῖο ἀκολούθησαν οἱ φετινοί ἀπόφοιτοι, περιέλαβε τά ἑξῆς μαθήματα:

**ΥΠΟΧΡΕΩΤΙΚΑ ΜΑΘΗΜΑΤΑ (26):**

Εἰσαγωγή στήν Λατρεία (1 ἑξάμηνο)

Λειτουργική (2 ἑξάμηνα)

Τελετουργική (6 ἑξάμηνα)

Θέματα ἑορτολογίου (1 ἑξάμηνο)

Ὑμνολογία (2 ἑξάμηνα)

Βυζαντινή Μουσική (8 ἑξάμηνα)

Ποιμαντική – Παιδαγωγική - Κατηχητική (2 ἑξάμηνα)

Ὁμιλητική και Πρακτική Ἐξάσκηση (1 ἑξάμηνο)

Ἐξομολογητική (1 ἑξάμηνο)

Χριστιανική Ἀρχαιολογία (2 ἑξάμηνα)

Δογματική (4 ἑξάμηνα)

Αἱρέσεις (Σύγχρονες καί Παλαιές) (1 ἑξάμηνο)

Διορθόδοξες καί Διαχριστιανικές Σχέσεις (1 ἑξάμηνο)

Εἰσαγωγή καί Ἑρμηνεία Π. Διαθήκης (3 ἑξάμηνα)

Εἰσαγωγή και Ἑρμηνεία Κ. Διαθήκης (4 ἑξάμηνα)

Χριστιανική Ἠθική (2 ἑξάμηνα)

Πατρολογία (4 ἑξάμηνα)

Ἁγιολογία (2 ἑξάμηνα) (Γενική καί Κυπριακή)

Γενική Ἐκκλησιαστική Ἱστορία (2 ἑξάμηνα)

Ἱστορία ᾽Εκκλησίας Κύπρου (2 ἑξάμηνα)

Θρησκειολογία (1 ἑξάμηνο)

Κανονικόν Δίκαιον (2 ἑξάμηνα)

Ἀρχαῖα Ἑλληνικά (8 ἑξάμηνα)

Νέα Ἑλληνικά (6 ἑξάμηνα)

Ἀγγλικά (8 ἑξάμηνα)

Ἠλεκτρονικοί Ὑπολογιστές (2 ἑξάμηνα)

**ΣΕΜΙΝΑΡΙΑ:**

Παλαιογραφία, Κριτική Ἔκδοση & Ἐπιστημονική Ἐργασία (1 ἑξάμηνο)

Ἐκκλησιαστικές Τέχνες & Εὐκοσμία Ναοῦ (1 ἑξάμηνο)

**ΕΛΕΥΘΕΡΗΣ ΕΠΙΛΟΓΗΣ:**

Χριστιανική Ἀρχαιολογία (1 ἑξάμηνο)

Λατινικά (1 ἑξάμηνο)

Περιττόν νά τονισθεῖ ἐδῶ, ὅτι μέ τήν ἀπονομή ἑνός διπλώματος ἤ πτυχίου θεολογίας δέν τελειώνει ἡ θεολογική κατάρτιση τοῦ κληρικοῦ, ἡ ὁποία πρέπει νά εἶναι ἰσόβια καί δύναται νά συνεχισθεῖ καί σέ ἄλλη, Ἀνώτατη Θεολογική Σχολή.

 Τό ἀκαδημαϊκό καί λειτουργικό πρόγραμμα ἐντός τῆς Σχολῆς ἐμπλουτίσθηκε καί φέτος μέ προσκυνηματικές καί ἐκπαιδευτικές ἐκδρομές σέ βυζαντινές καί νεώτερες ἐκκλησίες καί μονές, καθώς ἐπίσης καί στίς κατά τόπους Ἐκκλησίες. Τό πλούσιο πρόγραμμα τῆς Σχολῆς ἐμπλουτίσθηκε περαιτέρω μέ τίς ἐπισκέψεις ἀρκετῶν ἱεραρχῶν τῆς Ἐκκλησίας Κύπρου καί ἄλλων Ὀρθοδόξων Ἐκκλησιῶν στή Σχολή, πού συνοδεύτηκαν μέ σεμινάρια-διαλέξεις. Παράλληλα, μεριμνήσαμε γιά τόν σοβαρό ἐμπλουτισμό τῆς Βιβλιοθήκης, πού συγκροτεῖ ἤδη ἕναν ἀξιόλογο πυρήνα γιά ἐπιστημονική μελέτη τῆς Θεολογίας.

 Εἶναι αὐτονόητον ὅτι μιλώντας γιά «γνώση» καί «παιδεία», ἐννοοῦμε τήν κατά Θεόν γνώση καί ὄχι τήν κοσμική καί θύραθεν γνώση, ἡ ὁποία φυσιοῖ! «*Ἐὰν μὴ Κύριος οἰκοδομήσῃ οἶκον, εἰς μάτην ἐκοπίασαν οἱ οἰκοδομοῦντες· ἐὰν μὴ Κύριος φυλάξῃ πόλιν, εἰς μάτην ἠγρύπνησεν ὁ φυλάσσων*» (Ψαλμ. 126:1). Οὐσιαστικό μέρος τῆς παιδείας πού προσφέρεται στή Σχολή μας εἶναι ἡ καλλιέργεια ἑνός πραγματικά ἱερατικοῦ ἤθους. Συνεπῶς ὁ ἱεροσπουδαστής γνωρίζει ὅτι ἡ ἀκαδημαϊκή πρόοδος ὀφείλει νά συμβαδίζει μέ τήν πνευματική πρόοδο, ἀρχίζοντας μέ τήν πρώτη βαθμίδα στήν πορεία τῆς πνευματικῆς τελείωσεως, πού εἶναι ἡ «πράξη», δηλαδή ἡ ἔμπρακτη ἐφαρμογή τῶν ἐντολῶν τοῦ Χριστοῦ καί δή ἡ κάθαρση ἀπό τά πάθη μέ κύριο μέσο τήν ἄσκηση καί τήν προσευχή.[[4]](#endnote-4)

 Οἱ καθημερινές ἀκολουθίες στό Παρεκκλήσιο τῆς Σχολῆς ὑπενθυμίζουν ὅτι ἡ Ἱερατική Σχολή «Ἀπόστολος Βαρνάβας» ἐξακολουθεῖ νά παραμένει ἱερατική σχολή, μέ κύρια ἀποστολή της τήν προετοιμασία λειτουργῶν τῆς Ἐκκλησίας. Συνεπῶς, τά πολλά μαθήματα λειτουργικῆς ἀποτελοῦν τόν βασικό κορμό τοῦ προγράμματος σπουδῶν καί συνοδεύονται ἀπαραιτήτως ἀπό τήν καθημερινή πρακτική ἐξάσκηση στό παρεκκλήσιο τῆς Σχολῆς. Τοῦτο προσφέρει μία μοναδική εὐκαιρία στούς φοιτητές νά ἐφαρμόσουν τίς θεωρητικές γνώσεις λειτουργικῆς καί νά ἐξασκοῦνται διορθούμενοι ἀπό τούς καθηγητές καί τόν Διευθυντή τους καί βελτιούμενοι συνεχῶς. Ἡ προσευχή εἶναι πιό σημαντική καί ἀπό τήν ἀναπνοή μας, κατά τόν ἅγιο Γρηγόριο τόν Θεολόγο: «*μνημονευτέον γὰρ Θεοῦ μάλλον ἤ ἀναπνευστέον· καί, εἰ οἷόν τε τοῦτο εἰπεῖν, μηδὲ ἄλλο τι ἤ τοῦτο πρακτέον*».[[5]](#endnote-5)

*Ἀγαπητοί μου ἱεροσπουδαστές*,

 Μαζί ζήσαμε ὡς οἰκογένεια καί οἰονεί κοινόβιον, χαρακτηριστικά τοῦ ὁποίου εἶναι μεταξύ ἄλλων ἡ ἀγάπη, ἡ ὑπακοή, ἡ ταπείνωση καί ἡ ἐκκοπή τοῦ ἰδίου θελήματος, ἀρετές πού θά σᾶς χρειασθοῦν καθ᾽ ὅλην τήν διακονίαν σας στήν Ἐκκλησία. Εὐχαριστῶ ὅλους γιά τήν ὑπομονή σας καί ζητῶ ταπεινά συγγνώμη, ἄν κάποιοι ἀπό ἐσᾶς ἀδικήθηκαν ποτέ ἤ προσεβλήθησαν ἀναιτίως καί ἀνεπιγνώστως. Συγχαίρω τούς ἀποφοιτοῦντες καί ἐπαινῶ ἰδιαιτέρως αὐτούς πού διακρίθηκαν γιά τήν ἐργατικότητα καί ἐπιμέλεια στά μαθήματά τους καί προπαντός ὅσους ἐπεδείκνυαν διαρκῶς τόν δέοντα σεβασμό στούς Καθηγητές καί στόν Σχολάρχη, ἔχοντας ἐπίγνωση τῆς ἀποστολῆς καί τῆς κλήσεώς τους, ἀλλά καί τοῦ ἰδιαιτέρου πνευματικοῦ χαρακτήρα αὐτῆς τῆς Σχολῆς. Ἰδιαιτέρως στούς ἀποφοίτους εὔχομαι νά συνεχίσουν μέ τόν ἴδιο ἤ καί περισσότερο ζῆλο τήν ἐνασχόλησή τους μέ τή θεολογική παιδεία καί τήν πνευματική τελείωσή τους. Μή γίνετε ἐπιλήσμονες τῶν δωρεῶν, τίς ὁποῖες ἐλάβατε κατά τήν τετραετῆ μαθητεία σας στήν Ἱερατική Σχολή! *Ἐν καρδίᾳ καλῇ καὶ ἀγαθῇ ἀκούσαντες τὸν λόγον* τοῦ Θεοῦ κατέχετε αὐτὸν καὶ καρποφορεῖτε ἐν ὑπομονῇ! (*Λουκ*. 8:15)

 Ταπεινά εὔχομαι ἡ Θεία Χάρις, *ἡ τά ἀσθενῆ θεραπεύουσα καί τά ἐλλείποντα ἀναπληροῦσα*, νά σᾶς καταστήσει ἀξίους λειτουργούς τοῦ Ὑψίστου!

 Ἐν κατακλεῖδι, ἀπευθύνω θερμές εὐχαριστίες πρός τήν Αὐτοῦ Μακαριότητα, τόν Ἀρχιεπίσκοπον Νέας Ἰουστιανιανῆς καί πάσης Κύπρου κ.κ. Χρυσόστομον καί τήν περί Αὐτόν Ἱεράν Σύνοδον, πού ἐμπιστεύθηκαν στήν ταπεινότητά μου τό ἱερό τοῦτο λειτούργημα. Εὐχαριστίες ὀφείλουμε καί στήν ἐντεταλμένη καί ἐξουσιοδοτημένη ὑπό τῆς Ἱ. Συνόδου Ἐφορευτική Ἐπιτροπή τῆς Ἱερατικῆς Σχολῆς, ὑπό τήν Προεδρίαν τοῦ Πανιερωτάτου Μητροπολίτου Κύκκου καί Τηλλυρίας κ. Νικηφόρου, ὑπό τήν ἄμεση ἐποπτεία καί καθημερινή μέριμνα τῆς ὁποίας ἐπιτελεῖται τό ἔργον τῆς Ἱερατικῆς Σχολῆς καί διασφαλίζεται ἡ εὔρρυθμη λειτουργία τῆς Σχολῆς. Εὐχαριστῶ ἐπίσης τόν Διευθυντή καί τά στελέχη τοῦ ΚΕΤ (Κεντρικοῦ Ἐκκλησιαστιοῦ Ταμείου), μέ τούς ὁποίους συνεργαστήκαμε ἄψογα.

 Βεβαίως τό ἔργο πού ἐπιτελεῖται στήν Ἱερατική Σχολή εἶναι συλλογικό καί πρέπει νά ἐπαινεθεῖ ἡ προσπάθεια πού καταβάλλουν τόσο τό διδακτικό, ὅσο καί τό ἐργατικό προσωπικό, καθώς ἐπίσης καί τό πνεῦμα συνεργασίας πού ἐπιδεικνύουν.

 Εὐχαριστοῦμε ὅλους καί ὅλες γιά τήν παρουσία σας στή σημερινή ἑορτή.

*Μακαριώτατε,*

*Σεβαστοί Πατέρες,*

*Κυρίες καί Κύριοι,*

 Μέ τίς πενιχρές δυνάμεις καί τά τάλαντα ἑκάστου ἡμῶν σπείραμε καί καλλιεργήσαμε τό σπόρο τοῦ Εὐαγγελίου κατά τήν ἐντολή καί τό παράδειγμα τοῦ Καλοῦ Σπορέως, τοῦ Κυρίου ἡμῶν, ἀλλά μόνο ὁ Χριστός μπορεῖ νά θρέψει καί νά τελειώσει τό ἔργον καί νά δώσει καρπούς. Ἐμεῖς ὡς ταπεινοί ἐργάτες ἐργαστήκαμε στόν ἀμπελῶνα τοῦ Κυρίου γιά τόν καταρτισμό τοῦ ποιμνίου του καί τῶν νέων ποιμένων, ἀλλά μόνο Ἐκεῖνος μπορεῖ νά ἐπιβλέψει ἐξ οὐρανοῦ καί νά καταρτίσει τήν ἄμπελον ταύτην, *ἥν ἐφύτευσεν ἡ δεξιά Του*. Ἐμεῖς μέ τά ἀνάξια χέρια μας τελοῦμε τά μυστήρια τῆς Ἐκκλησίας, ἀλλά μόνο ὁ Ἰησοῦς Χριστός τελειοῖ καί ὁλοκληρώνει τά μυστήρια καί ἐπιδαψιλεύει τή Χάρη του στούς πιστούς.

 Παρακαλοῦμε νἀ εὔχεσθε ὑπέρ ὅλων ἡμῶν, διδασκόντων καί διδασκομένων, καί νά μᾶς βοηθήσετε ἐμπράκτως νά βελτιώσουμε τό ἐπίπεδο σπουδῆς καί ἀσκήσεως τῶν ἱεροσπουδαστῶν μας, αὐριανῶν Ποιμένων τῆς καθ’ ἡμᾶς Ἐκκλησίας! Γένοιτο!

Εὐχαριστῶ πολύ.

1. Πρόκειται περί τοῦ Ζ´ Λόγου περί ἱερωσύνης, ὁ ὁποῖος κατά παλαιά παράδοση ἀποδίδεται στόν Ἅγ. Ἰωάννη Χρυσόστομο. Βλ. J.-P. Migne, *PG* 48, στ. 1067-1070. Κατ᾽ ἄλλους ἀποδίδεται στόν Ἅγ. Ἐφραίμ τόν Σύρο. Πρβλ. Κ. Φραντζολᾶ, *Ὁσίου Ἐφραίμ τοῦ Σύρου ἔργα*, ΣΤ´, Θεσσαλονίκη (Τό περιβόλι τῆς Παναγίας), 1995, σσ. 70-73. [↑](#endnote-ref-1)
2. *PG* 48, στ. 1068. [↑](#endnote-ref-2)
3. Βασίλειος Χρ. Καραγιῶργος (μτφρ.), *Ἁγίου Ἰωάννου Χρυσοστόμου, Περί ἱερωσύνης Λόγοι: Λόγος Β´*, Ἀθήνα (Ἀπόστολική Διακονία), 42016, σσ. 43-44. [↑](#endnote-ref-3)
4. Βλ. Γρηγορίου Θεολόγου, *Λόγος Κ’*: *Περὶ δόγματος καὶ καταστάσεως ἐπισκόπων*, *PG* 35, στ. 1069: «*καθαρτέον ἑαυτὸν πρῶτον, εἶτα τῷ Θεῷ προσομιλητέον*». Πρβλ., τοῦ ἰδίου, Λόγος Β´, *PG* 35, στ. 480: «*Καθαρθῆναι δεῖ πρῶτον, εἶτα καθᾶραι· σοφισθῆναι, καὶ οὕτω σοφίσαι· γενέσθαι φῶς, καὶ φωτίσαι· ἐγγίσαι Θεῷ, καὶ προσαγαγεῖν ἄλλους· ἁγιασθῆναι, καὶ ἁγιάσαι· χειραγωγῆσαι μετὰ χειρῶν, συμβουλεῦσαι μετὰ συνέσεως*». [↑](#endnote-ref-4)
5. Γρηγορίου Θεολόγου, Λόγος ΚΖ΄: *Πρός Εὐνομιανούς*, παρ. δ΄, ἐν J. Barbel, Gregor von Nazianz. *Die fünf theologischen Reden*, Düsseldorf (Patmos-Verlag), 1963, σ. 42. [↑](#endnote-ref-5)